Lyk in kattebak: 2 laat vaar borgtogaansoekWouter Beyneveldt (links) en André Oosthuizen in die hof (6 Junie 2018). Foto: Phillip Bruwer Wouter Beyneveldt (31) en André Oosthuizen (21), die mans wat verdink word van die moord op Craig Stephens (53), wie se liggaam in die kattebak van sy motor in ŉ straat in die noorde van Pretoria gevind is, het nie Woensdag soos verwag is om borgtog aansoek gedoen nie. Beyneveldt en Oosthuizen het weer vlugtig in die Cullinan-landdroshof, oos van Pretoria, verskyn. Hulle staan tereg op aanklagte van moord, diefstal van Stephens se motor en dwarsboming van die gereg. Hoewel die Sinoville-polisie die moordsaak ondersoek, word die saak in die Cullinan-landdroshof aangehoor aangesien dit nader aan die moordtoneel is. Beyneveldt en Oosthuizen, albei oorspronklik inwoners van ŉ kleinhoewe in Kameeldrift, se borgtogaansoek is verlede Woensdag met ŉ week uitgestel aangesien hulle hul adresse wou verander, sou hul borgtogaansoek suksesvol wees. Die twee se verdediging het egter Woensdag aangedui dat die beskuldigdes voorlopig hul borgtogaansoek gaan laat vaar, sonder om enige rede daarvoor te verskaf. Staatsaanklaer Tshepo Boroko het versoek dat die saak uitgestel word vir verdere ondersoek. Die staat wag nog vir die uitslae van Stephens se nadoodse ondersoek, foto’s van die toneel, DNS-uitslae en verdere instruksies van die direkteur van openbare vervolging. Wouter Beyneveldt (links) en André Oosthuizen in die hof (6 Junie 2018). Foto: Phillip Bruwer Landdros Muso Chauke het die saak tot Julie uitgestel. Die beskuldigdes bly in aanhouding. Maroela Media het vroeër berig beamptes van die Tshwane-metropolisie het op 20 Mei Stephens se liggaam in ŉ kattebak van sy luierende motor gevind. Die voorval het omstreeks 08:00 in Montanapark, in die noorde van Pretoria, plaasgevind toe Stephens se wit Jetta ŉ padteken getref en in die middel van die pad op ŉ verkeerseiland tot stilstand gekom het. Dié ongeluk het op die hoek van Sefako Makgatho-rylaan en Calliandra-straat plaasgevind. “Lede van die publiek het nader gegaan. Die motor het nog geluier, maar die bestuurder was nêrens te vinde nie. Hulle het toe die metropolisie ontbied en die motor is deur metropolisiebeamptes deursoek. Dit is toe dat hulle die man se liggaam in die kattebak van sy motor aangetref het,” het ao. Johan van Dyk, woordvoerder van die Sinoville-polisie, destyds gesê. Van Dyk het bevestig dat die slagoffer se hande vasgebind was en dat hy vol bloed was. Die moord is glo op die Kameeldrift-kleinhoewes gepleeg waarna die liggaam verwyder is. Beyneveldt en Oosthuizen is deur verdere ondersoek kort ná die voorval opgespoor en in hegtenis geneem. Volgens die klagstaat is Stephens vermoedelik verwurg of dood weens aanranding. Die motief vir die moord is nog nie bekend nie en sal met verdere ondersoek vasgestel word. Lees die vorige berigte oor die Kameeldrift-moord op Maroela Media.